06歇睏日

蔡瀚儀1

歇睏日阿爸定會𤆬阮四界去𨑨迌，這擺阮欲去看水筆仔。水筆仔生長佇淡水河的出海口，這是一種真特別的樹仔。阮小弟阿明上歡喜，因為自然課拄咧教水筆仔的生態，伊足想欲去看到底水筆仔是按怎咧發潁生湠？雖然捌聽人講過，毋過嘛是猶捎無摠頭，不如親身去看較實在。

阮規家坐捷運去到紅樹林站，來參觀生態館的人誠濟。先看水筆仔生態的影片，予逐家對水筆仔有基本的認捌，導覽才閣𤆬阮去生態保護園區參觀。哇！看過去規片攏是水筆仔，有一條柴枋釘的步道，彎彎斡斡順河邊行過去，沿路雙爿的水筆仔發甲誠茂。樹仔頂一枝一枝親像毛筆的水筆仔囝生誠濟，有的落落來拄好插咧爛塗裡，就生根發葉佇遐大欉，若落佇水面的就綴流水流出去。

流水逐工會來來去去，佇水面的水筆仔囝就會綴四界去，踅去河岸邊，踅到溪仔墘。佇遐咧歇睏的時，毛蟹看著講：「蹛咧啦！遮有誠濟朋友佮你做伴，你才袂孤單。」水筆仔囝誠歡喜就佇遐蹛，就按呢一代一代生湠落去，無偌久就成做一片紅樹林。洘流的時，大管仙、海和尚、海虼蚻攏出來賴賴趖。兩尾花鮡咧相偃，共尻脊骿的旗仔褫甲若親像船帆，樹林跤鬧熱滾滾。上趣味的就是兩隻攑白扇仔咧相戰，共大管跤攑懸懸咧相嚇驚，有夠風神。導覽講，拍輸的有時陣會共大管跤擲咧做伊旋。伊閣問講：「減一肢管無武器，後擺欲按怎佮人相戰？」小弟隨攑手應講：「伊會閣發一肢仝款的大管跤。」導覽賞伊一張攑白扇仔的貼紙，逐家閣共拍噗仔呵咾。

白鴒鷥佮海鳥佇海埔仔咧討食；毛蟹佇塗空濆出濆入真無閒，跤手真猛掠。阿爸講：「跤手若慢鈍連鞭就予海鳥捅去！」

阿母講：「歇睏日來紅樹林看毛蟹挖塗空、看花鮡佮石貼仔有啥無仝款？加捌一寡常識才袂讀死冊。」欲暗仔海邊全紅霞，一陣一陣的海風吹來，有一種魚仔的臭臊味。阮坐佇捷運頂懸，窗仔外的水筆仔咧共阮擛手，若咧叫阮有閒才閣來𨑨迌。

1蔡瀚儀(Tshuà Hān-gî)